b'\n_START_ARTICLE_\nHaapsalu jaamahoone\n_START_PARAGRAPH_\nHaapsalu jaamahoone on ajalooline jaamahoone endises Haapsalu raudteejaamas L\xc3\xa4\xc3\xa4nemaal Haapsalus. Hoone on kultuurim\xc3\xa4lestis.\n_START_SECTION_\nAjalugu\n_START_PARAGRAPH_\nHaapsalu historitsistliku jaamaansambli projekteeris 1904. aastal arhitekt K. Verheim ja see valmis 1907. aastal. Vaksalihoone pidi tulema kogu liini suursuguseim, kuna sinna rajati keisririigi raudteetavade kohaselt II klassi jaam. \xc3\x9clipika fassaadiga kompleksi kuuluvad reisijatehoone, v\xc3\xa4ikese torni ja varikatusega nn Imperaatoripaviljon ning neid \xc3\xbchendav katusealune. Lisaks kuuluvad vaksalikompleksi paljud abiehitised: pagasiait, platvormiga kaubaladu, veetorn, depoo, vedurite p\xc3\xb6\xc3\xb6rdsild, raudteelaste elamud ja muudm v\xc3\xa4iksemad abihooned._NEWLINE_Jaamahoone on renoveeritud ja suhteliselt autentsena s\xc3\xa4ilinud t\xc3\xa4naseni. Hoones tegutsevad Eesti Raudteemuuseum ja Haapsalu bussijaam.\n_START_SECTION_\nArhitektuur\n_START_PARAGRAPH_\nHaapsalu jaamahoone on mitmeosaline hoonekompleks, mis koosneb tavareisijate plokist, Imperaatoripaviljonist ja neid \xc3\xbchendavast suurte_NEWLINE_kaarakendega galeriist. Kogu ansambli seob funktsionaalseks tervikuks pikkuse poolest kuulus 216\xc2\xa0m pikkune ooteplatvorm, mis tervikuna on kaetud katusega._NEWLINE_Reisijateploki arhitektuuris t\xc3\xb5useb esile risaliidina eenduv kellatorniga kivimaht, mille peasissek\xc3\xa4ik viib l\xc3\xa4bi hoone ulatuvasse \xc3\xbcldisse ootesaali._NEWLINE_Telliskivist peakorpuse esinduslikkust toonitab neorenessanslik kellaga frontoon, samuti metallist sepisv\xc3\xb5red katusel ja tornitipus. Stukklaega ja originaalkassaluukidega \xc3\xbcldootesaalist j\xc3\xa4\xc3\xa4vad m\xc3\xb5lemale poole s\xc3\xbcmmeetrilised puidust majatiivad. L\xc3\xb5unatiivas asus katusest v\xc3\xa4lja kasvava valguslaternaga ootesaal III klassi reisijatele koos puhvetiga, ootesaalist aga p\xc3\xa4\xc3\xa4ses jaama\xc3\xbclema kabinetti, ametnike kontoritesse, telegrafisti ruumi ning sandarmi valvetuppa. P\xc3\xb5hjapoolne tiib majutas omaette tube daamidele, puhvetitega I\xe2\x80\x93II klassi ootesaali ja k\xc3\xb6\xc3\xb6ki._NEWLINE_Imperaatoripaviljon oli m\xc3\xb5eldud kasutamiseks \xc3\xbcksnes keisrile v\xc3\xb5i tema perekonnaliikmetele nende vastuv\xc3\xb5tul ja \xc3\xa4rasaatmisel. Teadaolevalt keiser impeeriumi tosina j\xc3\xa4relej\xc3\xa4\xc3\xa4nud aasta kestel rongiga Haapsallu siiski ei j\xc3\xb5udnud, k\xc3\xbcll aga toimetasid erirongid Haapsallu tsaariperekonna teisi liikmeid.\n_START_SECTION_\nAsukoht\n_START_PARAGRAPH_\nJaamahoone asub Haapsalu linna l\xc3\xa4\xc3\xa4neserval aadressil Raudtee 2.\n_START_SECTION_\nKultuurim\xc3\xa4lestised\n_START_PARAGRAPH_\nKultuurim\xc3\xa4lestiseks (nr 15396) tunnistas hoone \xc3\xbches abiehitistega kultuuriminister 30. m\xc3\xa4rtsil 1998.'